Dokter vas wat teen 229 km/h huis toe jaagArgieffoto (Foto: geralt, Pixabay) ŉ Mediese dokter en 13 ander spoedvrate is oor die naweek aan Gauteng se Oos-Rand in hegtenis geneem. Die Ekurhuleni-metropolisie se hoëspoedeenheid het Vrydag tot Sondag streng wetstoepassing op die N3 naby Greylaan, die R21 naby Emperors Palace en die N12 naby die Reading-wisselaar uitgevoer. Dit het van 05:00 tot 11:00 die oggend plaasgevind. Tydens Vrydag se optrede in Alberton is drie motoriste in hegtenis geneem nadat hulle tussen 143 en 161 km/h op die N3 gery het. Twee taxibestuurders en die bestuurder van ŉ ligte afleweringsvoertuig is na die Alberton-polisiestasie geneem. Vyf motoriste is Saterdag in die Boksburg-gebied tussen die Griffiths-oprit en die N12-brug op die R21 in hegtenis geneem nadat hulle tussen 150 en 229 km/h in ŉ 100 km/h-sone gery het. ŉ 32-jarige mediese dokter is omstreeks 05:40 met twee passasiers in sy BMW teen 229 km/h vasgetrek. Die dokter het beweer hulle het hulle huis toe gehaas. Vier ander motoriste is in hegtenis geneem nadat hulle teen tussen 150 en 160 km/h vasgetrek is. Dié vier het almal beweer hulle is laat vir werk. Die verkeersoptrede is Sondag voortgesit en ses motoriste is op die N12 tussen die Reading-wisselaar en die Voortrekker-afrit in hegtenis geneem. Die motoriste is teen tussen 161 en 181 km/h vasgetrek. ŉ 31-jarige bestuurder van ŉ Hyundai Elantra is teen 181 km/h vasgetrek en het beweer hy haas hom huis toe. Die ander vier het tussen 161 en 179 km/h gery toe hulle vasgetrek is en het onder meer beweer hulle is laat vir kerk, werk en die lughawe. Volgens Kobeli Mokheseng, woordvoerder van die Ekurhuleni-metropolisie, is al die verdagtes van roekelose en nalatige bestuur aangekla. Hulle sal binnekort in die Palmridge- en Boksburg-landdroshof verskyn.